送趙使君老父吟
作者：彭龜年
朝代：宋

paragraphs: 使君朝天騎霜蹄，朔風獵獵吹裳衣。
鉦鐃聒天山谷應，旌旂弄日龍蛇飛。
邦人遮留留不得，壯兒截鐙小兒泣。
老翁數十相扶携，喘若筒吹行轉疾。
且行且止相歎嗟，若怨若慕言紛拏。
一翁指我門前土，向時蓁莽今桑麻。
自言新年年九十，舊使姓名多記憶。
從頭屈指細平章，清靜安寧今第一。
狡胥每欲挑民爭，能令衽席生五兵。
我公平易與民近，智巧有盡苦難行。
里中少年號刀筆，曾向公庭瞯消息。
歸來語我使君明，胸中是非紙上律。
吾農疾苦年來多，公今歸去誰撫摩。
留公無計可奈何，呼兒起舞吾當歌。
官家神聖似堯禹，蠖濩宮深有言路。
借留誰格向來書，猶有民謠能取否。
或聞朝廷虛柄臣，須公經濟難逡巡。
延英奏對刻易下，囊封且說江南貧。